ରାଜଗାଙ୍ଗପୁର ଥାନା ହାଜତରେ ଅଭିଯୁକ୍ତ ମୃତ୍ୟୁ ଘଟଣା : ୨ ତାରିଖରୁ ଗିରଫ ଜୟ ଲାକ୍ରାଙ୍କୁ କୋର୍ଟ ଚାଲାଣ ନକରି ୫ ତାରିଖ ଯାଏଁ ଥାନା ହାଜତରେ କାହିଁକି ରଖିଥିଲା ପୋଲିସ ? - Prameya News7\nରାଜଗାଙ୍ଗପୁର ଥାନା ହାଜତରେ ଅଭିଯୁକ୍ତ ମୃତ୍ୟୁ ଘଟଣା : ୨ ତାରିଖରୁ ଗିରଫ ଜୟ ଲାକ୍ରାଙ୍କୁ କୋର୍ଟ ଚାଲାଣ ନକରି ୫ ତାରିଖ ଯାଏଁ ଥାନା ହାଜତରେ କାହିଁକି ରଖିଥିଲା ପୋଲିସ ?\nସୁନ୍ଦରଗଡ଼ ୬|୧୨ଃ ସୁନ୍ଦରଗଡ଼ ଜିଲ୍ଲା ରାଜଗାଙ୍ଗପୁର ଥାନା ହାଜତରେ ଜଣେ ଅଭିଯୁକ୍ତର ମୃତ୍ୟୁ ଘଟଣାର ଏନଏଚଆରସି ଗାଇଡ୍ ଲାଇନ୍ ଅନୁସାରେ ତଦନ୍ତ କରାଯିବା ସହ ଦୋଷୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ । ଏସପିଙ୍କ ଠାରୁ ଏଭଳି ପ୍ରତିଶ୍ରୁତି ପାଇବା ପରେ ଶାନ୍ତ ହୋଇଛନ୍ତି ମୃତକଙ୍କ ପରିବାର ଲୋକେ । କ'ଣ ରହିଛି ପୂରା ଘଟଣା ଚାଲନ୍ତୁ ଦେଖିବା ।\nସୁନ୍ଦରଗଡ଼ ଜିଲ୍ଲା ରାଜଗାଙ୍ଗପୁର ଡାକ୍ତରଖାନା ବାରଣ୍ଡାରେ ରଖାଯାଇଥିବା ଏହି ମୃତଦେହଟି ହେଉଛି ସ୍ଥାନୀୟ ରାଇକା କନ୍ଥାର ଗାଁର ଜୟ ଲାକ୍ରାଙ୍କର । ଯିଏ ଏସବିଆଇ ସହାୟତା କେନ୍ଦ୍ରରେ ଏଜେଣ୍ଟ ଭାବେ କାମ କରୁଥିଲେ । ଲୋକଙ୍କ ଅର୍ଥ ହଡ଼ପ କରିଥିବା ଅଭିଯୋଗରେ ପୋଲିସ ତାଙ୍କୁ ଗିରଫ କରି ଥାନାକୁ ଆଣିଥିଲା କରିଥିଲା । ଗଲାକାଲି ତାଙ୍କର ଥାନା ହାଜତରେ ମୃତ୍ୟୁ ହୋଇଥିବା ଜଣାପଡ଼ିଥିଲା । ଅଭିଯୁକ୍ତ ଥାନାରେ ଥିବା ଶୌଚାଳୟରେ ଆତ୍ମହତ୍ୟା କରିଥିବା ପୋଲିସ କହୁଛି । ହେଲେ ପରିବାର ଲୋକଙ୍କ ଅଭିଯୋଗ ଥାନାବାବୁ ଜୟଙ୍କୁ ପିଟି ପିଟି ମାରିଦେଲେ।\nଘଟଣା ପ୍ରଘଟ ହେବା ପରେ ରାଜଗାଙ୍ଗପୁରରେ ଉତ୍ତେଜନା ସୃଷ୍ଟି ହୋଇଥିଲା । ପରିସ୍ଥିତିକୁ ଦେଖି ୨୦ପ୍ଲାଟୁନ୍ ପୋଲିସ ଫୋର୍ସ ମୁତୟନ ହୋଇଥିଲେ । ତେବେ ଥାନା ବାବୁଙ୍କ ବିରୋଧରେ ଆକ୍ସନ ନହେବା ଯାଏ ଶବବ୍ୟବଛେଦ କରାଇନଦେବାକୁ ଅଡ଼ି ବସିଥିଲେ ପରିବାର ଲୋକେ । ଶେଷରେ ସୁନ୍ଦରଗଡ଼ ଏସପିଙ୍କ ସହ ବରିଷ୍ଠ ଅଧିକାରୀମାନେ ଘଟଣାସ୍ଥଳରେ ପହଞ୍ଚି ଘଟଣାର ଏନଏଚଆରସି ଗାଇଡ୍ ଲାଇନ୍ ଅନୁସାରେ ତଦନ୍ତ ସହ ଦୋଷୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣର ପ୍ରତିଶ୍ରୁତି ଦେବା ପରେ ଶାନ୍ତ ପଡ଼ିଥିଲା ପରିସ୍ଥିତି ।\nଗଲା ୨ ତାରିଖରୁ ପୋଲିସ ଜୟ ଲାକ୍ରାଙ୍କୁ ଗିରଫ କରିଥିବା ବେଳେ ୫ ତାରିଖରେ ଥାନା ହାଜତରେ ତାଙ୍କର ମୃତ୍ୟୁ ହୋଇଛି । ଗିରଫ ଅଭିଯୁକ୍ତଙ୍କୁ ୨୪ଘଣ୍ଟା ଭିତରେ କୋର୍ଟ ଚାଲାଣ କରିବାର ନିୟମ ଥିଲେ ମଧ୍ୟ ପୋଲିସ କାହିଁକି ତାଙ୍କୁ ୪ଦିନ ପର୍ଯ୍ୟନ୍ତ ଥାନାରେ ରଖିଥିଲା ତାହା ଏବେ ବଡ଼ ପ୍ରଶ୍ନ ଠିଆ କରିଛି ।\nଦେଶ- ବିଦେଶ (35,052)
